# ΠΑΡΑΡΤΗΜΑ …

# ΔΗΛΩΣΗ ΕΜΠΙΣΤΕΥΤΙΚΟΤΗΤΑΣ

# ΚΑΙ ΠΡΟΣΤΑΣΙΑΣ ΠΡΟΣΩΠΙΚΩΝ ΔΕΔΟΜΕΝΩΝ

Η παρούσα δήλωση συνιστά αναπόσπαστο μέρος της σύμβασης εργασίας που συνήφθη ανάμεσα στον Εθνικό Οργανισμό Δημόσιας Υγείας (ΕΟΔΥ) (εφεξής ο «ΕΟΔΥ») και τον/ την …. (εφεξής «ο/η εργαζόμενος/-η»), ο οποίος απασχολείται στον ΕΟΔΥ υπό την ιδιότητα του/ της **Νοσηλευτή/ Νοσηλεύτριας**.

1. Ο ΕΟΔΥ, στο πλαίσιο της άσκησης των ανατεθειμένων σε αυτόν αρμοδιοτήτων και προς τον σκοπό υλοποίησης αυτών επεξεργάζεται υπό την ιδιότητα του Υπευθύνου Επεξεργασίας δεδομένα προσωπικού χαρακτήρα, στα οποία συμπεριλαμβάνονται και δεδομένα που αφορούν στην υγεία.

2. Ο εργαζόμενος κατά την εκτέλεση της εργασίας του/άσκηση των καθηκόντων που του ανατίθενται συμμετέχει στη διενέργεια επεξεργασιών δεδομένων προσωπικού χαρακτήρα υπό την άμεση εποπτεία του ΕΟΔΥ και είναι δυνατόν να λάβει γνώση και προσωπικών δεδομένων (απλών και ειδικών κατηγοριών).

3. Στο πλαίσιο του διευθυντικού εργοδοτικού δικαιώματός του και προκειμένου να εκπληρώσει προσηκόντως τις υποχρεώσεις του που απορρέουν από τη νομοθεσία περί προστασίας προσωπικών δεδομένων, ο ΕΟΔΥ επιθυμεί δια του παρόντος να καθορίσει τους βασικούς άξονες για τη διασφάλιση της νομιμότητας των επεξεργασιών προσωπικών δεδομένων στις οποίες συμμετέχει ο/η εργαζόμενος/-η κατά την εκτέλεση της εργασίας/ άσκηση των καθηκόντων του/της.

# OΡΙΣΜΟΙ

Οι κατωτέρω ορισμοί έχουν την έννοια που τους αποδίδεται στον Γενικό Κανονισμό για την Προστασία Δεδομένων (εφεξής «ΓΚΠΔ»).

## Ο όρος «**νομοθεσία περί προστασίας προσωπικών δεδομένων**» έχει την εξής έννοια: Ο Γενικός Κανονισμός για την Προστασία Δεδομένων ((ΕΕ) 2016/679, εφεξής «ΓΚΠΔ»), ο Ν. 4624/2019 και, εν γένει, τo σύνολο των Κανονισμών, Οδηγιών, εθνικών νόμων και όλων των κανονιστικών διατάξεων συμπεριλαμβανομένης της νομολογίας, καθώς και κάθε οδηγίας ή εγκυκλίου οιασδήποτε Ρυθμιστικής Αρχής και κάθε εφαρμοστέου Κώδικα Δεοντολογίας, όπως κατά καιρούς ισχύουν και τυγχάνουν εφαρμογής στο πλαίσιο της επεξεργασίας των προσωπικών δεδομένων από τον ΕΟΔΥ.

## Ως «**δεδομένα προσωπικού χαρακτήρα**» ή «**προσωπικά δεδομένα**» νοείται κάθε πληροφορία που αφορά ταυτοποιημένο ή ταυτοποιήσιμο φυσικό πρόσωπο («υποκείμενο των δεδομένων»)· το ταυτοποιήσιμο φυσικό πρόσωπο είναι εκείνο του οποίου η ταυτότητα μπορεί να εξακριβωθεί, άμεσα ή έμμεσα, ιδίως μέσω αναφοράς σε αναγνωριστικό στοιχείο ταυτότητας, όπως όνομα, σε αριθμό ταυτότητας, σε δεδομένα θέσης, σε επιγραμμικό αναγνωριστικό ταυτότητας ή σε έναν ή περισσότερους παράγοντες που προσιδιάζουν στη σωματική, φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του εν λόγω φυσικού προσώπου.

## **«Ειδικές κατηγορίες δεδομένων (Ευαίσθητα δεδομένα)»,** είναι τα δεδομένα που αφορούν και αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις ή τη συμμετοχή σε συνδικαλιστική οργάνωση, τα γενετικά δεδομένα και βιομετρικά δεδομένα, τα δεδομένα που αφορούν την υγεία, καθώς και τα δεδομένα που αφορούν τη σεξουαλική ζωή φυσικού προσώπου ή τον γενετήσιο προσανατολισμό

## Ως **«δεδομένα που αφορούν την υγεία»** νοούνταιδεδομένα προσωπικού χαρακτήρα τα οποία σχετίζονται με τη σωματική ή ψυχική υγεία ενός φυσικού προσώπου, περιλαμβανομένης της παροχής υπηρεσιών υγειονομικής φροντίδας, και τα οποία αποκαλύπτουν πληροφορίες σχετικά με την κατάσταση της υγείας του.

## Ως «**επεξεργασία**» νοείται κάθε πράξη ή σειρά πράξεων που πραγματοποιείται με ή χωρίς τη χρήση αυτοματοποιημένων μέσων, σε δεδομένα προσωπικού χαρακτήρα ή σε σύνολα δεδομένων προσωπικού χαρακτήρα, όπως η συλλογή, η καταχώριση, η οργάνωση, η διάρθρωση, η αποθήκευση, η προσαρμογή ή η μεταβολή, η ανάκτηση, η αναζήτηση πληροφοριών, η χρήση, η κοινολόγηση με διαβίβαση, η διάδοση ή κάθε άλλη μορφή διάθεσης, η συσχέτιση ή ο συνδυασμός, ο περιορισμός, η διαγραφή ή η καταστροφή.

## Ως «**υπεύθυνος επεξεργασίας**» ορίζεται το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που, μόνα ή από κοινού με άλλα, καθορίζουν τους σκοπούς και τον τρόπο της επεξεργασίας δεδομένων προσωπικού χαρακτήρα· όταν οι σκοποί και ο τρόπος της επεξεργασίας αυτής καθορίζονται από το δίκαιο της Ένωσης ή το δίκαιο κράτους μέλους, ο υπεύθυνος επεξεργασίας ή τα ειδικά κριτήρια για τον διορισμό του μπορούν να προβλέπονται από το δίκαιο της Ένωσης ή το δίκαιο κράτους μέλους.

## Ως **«εκτελών την επεξεργασία»** ορίζεται το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που επεξεργάζεται δεδομένα προσωπικού χαρακτήρα για λογαριασμό του υπευθύνου της επεξεργασίας.

## Ο ο/η εργαζόμενος/-η δηλώνει υπεύθυνα ότι αναλαμβάνει τις εξής υποχρεώσεις:

# ΥΠΟΧΡΕΩΣΕΙΣ ΕΜΠΙΣΤΕΥΤΙΚΟΤΗΤΑΣ ΚΑΤΑ ΤΗ ΔΙΑΡΚΕΙΑ ΙΣΧΥΟΣ ΤΗΣ ΣΥΜΒΑΣΗΣ ΕΡΓΑΣΙΑΣ

## Ο/η εργαζόμενος/-η φέρει την επαγγελματική ιδιότητα του Νοσηλευτή/ της Νοσηλεύτριας και υποχρεούται να τηρεί το απόρρητο των προσωπικών δεδομένων των ασθενών και τις πληροφορίες αναφορικά με την υγεία και την προσωπική και οικογενειακή τους κατάσταση των οποίων λαμβάνει γνώση κατά την άσκηση του επαγγέλματός του ή επ’ ευκαιρία αυτής, όπως ρητά ορίζεται στον Κώδικα Νοσηλευτικής Δεοντολογίας (ΠΔ 216/2001). Η ως άνω υποχρέωση ισχύει κατά τη διάρκεια της σύμβασης εργασίας του με τον ΕΟΔΥ καθώς και μετά τη λήξη της σύμβασης εργασίας του για οποιονδήποτε λόγο.

## Ειδικά προβλέπεται ότι ο/η εργαζόμενος/-η οφείλει να τηρεί αυστηρά το απόρρητο της ταυτότητας των ασθενών και τις πληροφορίες αναφορικά με την υγεία και την προσωπική και οικογενειακή τους κατάσταση, των οποίων λαμβάνει γνώση κατά την άσκηση των καθηκόντων του.

## Ο/η εργαζόμενος/-η αναλαμβάνει την υποχρέωση να χρησιμοποιεί ή εν γένει να επεξεργάζεται τα απολύτως απαραίτητα για την άσκηση των εργασιακών καθηκόντων του/της προσωπικά δεδομένα, μόνο σύμφωνα με τις εντολές και υποδείξεις του ΕΟΔΥ προς εκπλήρωση των σκοπών που ο ίδιος (ο ΕΟΔΥ) έχει καθορίσει.

## Ο/η εργαζόμενος/-η υποχρεούται να συμμορφώνεται και να ακολουθεί τις εντολές, υποδείξεις και οδηγίες που είτε έχει λάβει από τον ΕΟΔΥ , τον Υπεύθυνο Προστασίας Δεδομένων ή οποιοδήποτε άλλο πρόσωπο έχει ορίσει ο ΕΟΔΥ ως αρμόδιο για την παροχή σχετικών οδηγιών/υποδείξεων/εντολών είτε γνωρίζει λόγω της φύσης της εργασίας ή των καθηκόντων του/της αναφορικά με την εφαρμογή μέτρων φυσικής, οργανωτικής και τεχνικής ασφάλειας για την προστασία της εμπιστευτικότητας, της ακεραιότητας και της διαθεσιμότητας των προσωπικών δεδομένων.

## Κατά την άσκηση των εργασιακών του/της καθηκόντων, ο**/**η εργαζόμενος/-η οφείλει να μελετά και να ακολουθεί πιστά τις εντολές, οδηγίες, συστάσεις και καλές πρακτικές πρόσβασης και επεξεργασίας προσωπικών δεδομένων που του κοινοποιούνται από τον ΕΟΔΥ, τον Υπεύθυνο Προστασίας Δεδομένων ή/ και τους προϊσταμένους του με οποιονδήποτε τρόπο.

## Δεν επιτρέπεται στον/στην εργαζόμενο/-η να προβαίνει σε κοινοποίηση, διαβίβαση ή καθ’ οιονδήποτε άλλον τρόπο αποκάλυψη προσωπικών δεδομένων σε τρίτα μη εξουσιοδοτημένα πρόσωπα, παρά μόνον εφόσον αυτό καθίσταται απολύτως απαραίτητο στο πλαίσιο της προσήκουσας εκτέλεσης της εργασίας που του έχει ανατεθεί ή της άσκησης των καθηκόντων του ή εφόσον απαιτείται από διάταξη νόμου. Στην περίπτωση που απαιτείται από διάταξη νόμου, οφείλει να ενημερώσει προηγούμενως τον ΕΟΔΥ, προκειμένου να λάβει τη σχετική άδεια.

## Ο/η εργαζόμενος/-η υποχρεούται να μην προβαίνει σε αθέμιτη ή μη εξουσιοδοτημένη πρόσβαση, επέμβαση, συλλογή, καταχώριση, οργάνωση, διάρθρωση, αποθήκευση, προσαρμογή ή μεταβολή, ανάκτηση, χρήση, διάδοση και κάθε άλλης μορφής διάθεση, συσχετισμό, συνδυασμό, περιορισμό, διαγραφή ή καταστροφή δεδομένων προσωπικού χαρακτήρα που αποτελούν αντικείμενο επεξεργασίας ή και περιλαμβάνονται σε ηλεκτρονικό ή φυσικό αρχείο του ΕΟΔΥ.

## Ο/η εργαζόμενος/-η υποχρεούται να διασφαλίσει ότι θα χρησιμοποιεί μόνο ασφαλή μέσα που τίθενται στη διάθεσή του από τον ΕΟΔΥ για τη μεταφορά- διαβίβαση προσωπικών δεδομένων.

## Ο/η εργαζόμενος/-η υποχρεούται να ανακοινώνει αμέσως στον ΕΟΔΥ οποιαδήποτε παραβίαση των κανόνων και οδηγιών επεξεργασίας προσωπικών δεδομένων ή παραβίαση της ασφάλειας αυτών[[1]](#footnote-1) υποπέσει στην αντίληψή του/της.

## Ο/η εργαζόμενος/-η υποχρεούται να ενημερώνει και να συμβουλεύεται αμελλητί τον Υπεύθυνο Προστασίας Δεδομένων για κάθε απορία, ζήτημα, γεγονός κ.ο.κ. που ενδέχεται να θίξει τον απολύτως εμπιστευτικό χαρακτήρα των δεδομένων προσωπικού χαρακτήρα είτε αυτό (το ζήτημα, γεγονός, κ.ο.κ.) οφείλεται σε δικές του/της ενέργειες ή και παραλείψεις είτε σε ενέργειες ή και παραλείψεις τρίτων.

## Ο/η εργαζόμενος/-η υποχρεούται να επικοινωνεί με τον ΕΟΔΥ για οποιαδήποτε δική του απορία αναφορικά με την προστασία των δεδομένων προσωπικού χαρακτήρα και για οποιοδήποτε ζήτημα που αφορά στην προστασία τους και τεθεί υπ’ όψιν του ή υποπέσει στην αντίληψή του στο πλαίσιο της άσκησης των καθηκόντων του ή/και κατά τις ώρες παραμονής του στα γραφεία του ΕΟΔΥ, περιλαμβανομένων αιτημάτων φυσικών προσώπων των οποίων τα δεδομένα προσωπικού χαρακτήρα επεξεργάζεται ο Εργδότησς να ασκήσουν τα δικαιώματα που τους αναγνωρίζει ο ΓΚΠΔ (ενημέρωση, πρόσβαση, διόρθωση, εναντίωση, διαγραφή, περιορισμός της επεξεργασίας, φορητότητα, εναντίωση, περιλαμβανομένης της εναντίωσης στην αυτοματοματοποιημένη λήψη αποφάσεων και στην κατάρτιση προφίλ, καταγγελία στην Εποπτική Αρχή), παραπόνων αναφορικά με την προστασία των δεδομένων προσωπικού χαρακτήρα που τους αφορούν, παραλείψεων και μη τήρησης των τεχνικών και οργανωτικών μέτρων ασφαλείας των προσωπικών δεδομένων.

# ΥΠΟΧΡΕΩΣΕΙΣ ΕΜΠΙΣΤΕΥΤΙΚΟΤΗΤΑΣ ΣΕ ΠΕΡΙΠΤΩΣΗ ΛΥΣΗΣ/ ΛΗΞΗΣ ΤΗΣ ΣΥΜΒΑΣΗΣ ΕΡΓΑΣΙΑΣ

## Οι ως άνω υποχρεώσεις ισχύουν καθ’ όλη τη διάρκεια ισχύος της σύμβασης εργασίας του/της εργαζομένου/-ης αλλά και μετά τη λήξη ή λύση αυτής για οποιονδήποτε λόγο. Στην περίπτωση δε λήξης ή για οποιονδήποτε λόγο λύσης της σύμβασης εργασίας, ο/η εργαζόμενος/-η υποχρεούται να επιστρέψει αμελλητί στον ΕΟΔΥ κάθε φυσικό ή/και ηλεκτρονικό αρχείο που δημιούργησε κατά την διάρκεια παροχής της εργασίας του/της.

## Σε περίπτωση λύσης με οιονδήποτε τρόπο της Σύμβασης Εργασίας του Εργαζόμενου με τον ΕΟΔΥ, με πρωτοβουλία οιουδήποτε εκ των συμβαλλομένων μερών, ο Εργαζόμενος αναγνωρίζει ότι δεν έχει κανένα δικαίωμα επεξεργασίας των δεδομένων προσωπικού χαρακτήρα, που επεξεργάζεται ο ΕΟΔΥ και κανένα δικαίωμα πρόσβασης στα φυσικά και ηλεκτρονικά αρχεία του, περιλαμβανομένης και της εταιρικής ηλεκτρονικής αλληλογραφίας και, ως εκ τούτου, υποχρεούται:

1. Να παραδώσει αμέσως στον ΕΟΔΥ τυχόν ηλεκτρονικά αρχεία ή έγγραφα που περιέχουν δεδομένα προσωπικού χαρακτήρα, τα οποία βρίσκονται στην κατοχή του ή σε τρίτους (ακόμα και κατά παράβαση των όρων της παρούσας) και να προσκομίσει έγγραφη βεβαίωση, με την οποία θα δηλώνει ότι δεν έχει κρατήσει στην κατοχή του έγγραφα, ηλεκτρονικά αρχεία ή οποιασδήποτε άλλης μορφής αντίγραφα των δεδομένων προσωπικού χαρακτήρα, που τηρεί ο ΕΟΔΥ και ότι έχει επιστρέψει κάθε φυσικό αρχείο και έχει διαγράψει από κάθε ηλεκτρονική συσκευή που έχει στην κατοχή του (κινητό τηλέφωνο, Η/Υ, φορητές συσκευές αποθήκευσης κλπ.) οποιοδήποτε αρχείο δεδομένων προσωπικού χαρακτήρα, στο οποίο είχε φυσική ή ηλεκτρονική πρόσβαση κατά την διάρκεια της συνεργασίας του με τον ΕΟΔΥ
2. Να μην απομακρύνει από τις εγκαταστάσεις του ΕΟΔΥ χωρίς να εξουσιοδοτηθεί ή να του δοθούν οδηγίες από το νόμιμο εκπρόσωπο αυτού ή εξουσιοδοτημένο πρόσωπο σχετικώς, οιοδήποτε έγγραφο, αντικείμενο ή αρχείο που περιέχει δεδομένα προσωπικού χαρακτήρα, ή φωτοτυπία ή οποιαδήποτε άλλη αναπαραγωγή αυτού.
3. Να απέχει από κάθε κακόβουλη ενέργεια, όπως καταστροφή, διαγραφή, αναπαραγωγή, αντιγραφή, κοινοποίηση, δημοσιοποίηση, διάδοση κ.ο.κ. δεδομένων προσωπικού χαρακτήρα, τα οποία περιλαμβάνονται σε φυσικό ή/και ηλεκτρονικό αρχείο του ΕΟΔΥ και να απέχει από κάθε παραβίαση καθ’ οιονδήποτε τρόπο της ασφάλειας, της εμπιστευτικότητας και του απόρρητου χαρακτήρα των προσωπικών δεδομένων του ΕΟΔΥ. Ρητώς συμφωνείται ότι σε περίπτωση λύσης της Σύμβασης Εργασίας του Εργαζόμενου με τον ΕΟΔΥ, με οιονδήποτε τρόπο, οι υποχρεώσεις του πρώτου, όπως περιγράφονται στην παρούσα εξακολουθούν να ισχύουν για αόριστη χρονική περίοδο.

## Ο Εργαζόμενος βεβαιώνει ότι δεν έχει συμφέροντα ή υποχρεώσεις που έρχονται σε αντίθεση με την εκπλήρωση των όρων της παρούσας Συμφωνίας, οι οποίες θα τον εμπόδιζαν, περιόριζαν ή επηρέαζαν στην εκπλήρωση των εν λόγω υποχρεώσεων και συμφωνεί να ειδοποιήσει αμέσως τον ΕΟΔΥ σε περίπτωση κατά την οποία δημιουργηθεί οποιαδήποτε τέτοια υποχρέωση ή συμφέρον.

# ΑΘΕΤΗΣΗ ΤΩΝ ΟΡΩΝ ΤΗΣ ΠΑΡΟΥΣΑΣ

## Οποιαδήποτε αποδεδειγμένη παραβίαση της υποχρέωσης αυτής του εργαζόμενου συνεπάγεται -πέραν τυχόν υφιστάμενων ποινικών ευθυνών- και την υποχρέωση αποκατάστασης οποιασδήποτε ζημίας προξενηθεί στον ΕΟΔΥ ή σε τρίτο πρόσωπο.

# ΓΕΝΙΚΟΙ ΟΡΟΙ

## Τροποποιήσεις της παρούσας γίνονται μόνον εγγράφως και έχουν ισχύ εφ’ όσον φέρουν τις υπογραφές και των δύο μερών.

Μαρούσι, …/…/2024

Ο/Η εργαζόμενος/-η Ονοματεπώνυμο, Πατρώνυμο,

Υπογραφή

1. Όπως η παραβίαση της ασφάλειας του φυσικού ή/και του ηλεκτρονικού αρχείου αλλά και κάθε παραβίαση, η οποία συνεπάγεται ή μπορεί να οδηγήσει σε τυχαία ή παράνομη καταστροφή , απώλεια, μεταβολή, άνευ αδείας κοινολόγηση ή πρόσβαση στα αρχεία προσωπικών δεδομένων. [↑](#footnote-ref-1)